Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni qed tipproponi li l-Istati Membri jnaqqsu r-restrizzjonijiet attwali fuq vjaġġar mhux essenzjali lejn l-UE sabiex jitqiesu l-progress tal-kampanji tal-vaċċinazzjoni u l-iżviluppi fis-sitwazzjoni epidemjoloġika madwar id-dinja. Il-Kummissjoni tipproponi li tippermetti d-dħul fl-UE għal raġunijiet mhux essenzjali mhux biss għall-persuni kollha li ġejjin minn pajjiżi b'sitwazzjoni epidemjoloġika tajba iżda wkoll għall-persuni kollha li ħadu l-aħħar doża rakkomandata ta' vaċċin awtorizzat mill-UE. Dan jista' jiġi estiż għal vaċċini li jkunu għaddew mill-proċess tal-elenkar mid-WHO għall-użu f'emerġenza. Barra minn hekk, il-Kummissjoni tipproponi li żżid, f'konformità mal-evoluzzjoni tas-sitwazzjoni epidemjoloġika fl-UE, il-livell limitu relatat mal-għadd ta' każijiet ġodda tal-COVID-19 użati biex tiġi ddeterminata lista ta' pajjiżi li minnhom għandu jkun permess l-ivvjaġġar kollu. Dan għandu jippermetti lill-Kunsill jespandi din il-lista. Fl-istess ħin, it-tfaċċar ta' varjanti tal-coronavirus ta' tħassib jitlob viġilanza kontinwa. Għalhekk bħala kontrobilanċ, il-Kummissjoni tipproponi mekkaniżmu ġdid ta' “brejk ta' emerġenza”, li għandu jiġi kkoordinat fil-livell tal-UE u li jillimita r-riskju li dawn il-varjanti jidħlu fl-UE. Dan jippermetti lill-Istati Membri jaġixxu malajr u jillimitaw temporanjament, għal minimu strett, l-ivvjaġġar kollu mill-pajjiżi affettwati għaż-żmien meħtieġ biex jiġu stabbiliti miżuri sanitarji xierqa. Vjaġġar mhux essenzjali għal vjaġġaturi mlaqqma Il-Kummissjoni tipproponi li l-Istati Membri jneħħu r-restrizzjonijiet fuq vjaġġar mhux essenzjali għall-persuni mlaqqma li jivvjaġġaw lejn l-UE. Dan jirrifletti l-aħħar parir xjentifiku li juri li l-vaċċinazzjoni jgħin b'mod konsiderevoli biex tinkiser il-katina ta' trażmissjoni. L-Istati Membri għandhom jippermettu vjaġġar lejn l-UE għal dak il-persuni li, sa mhux aktar tard minn 14-il jum qabel il-wasla, ħadu l-aħħar doża rakkomandata tal-vaċċin li jkun irċieva l-awtorizzazzjoni tal-kummerċjalizzazzjoni fl-UE. L-Istati Membri jistgħu wkoll jestendu dan għal dawn imlaqqma b'vaċċin li jkun għadda mill-proċess tal-elenkar mid-WHO għall-użu f'emerġenza. Barra minn hekk, jekk l-Istati Membri jiddeċiedu li jneħħu r-rekwiżiti li l-persuni mlaqqma fit-territorju tagħhom jippreżentaw test negattiv tal-PRC u/jew jagħmlu kwarantina, huma għandhom ukoll ineħħu dawn ir-rekwiżiti għal vjaġġaturi mlaqqma minn barra l-UE. Dan għandu jiġi ffaċilitat ladarba ċ-Ċertifikat Aħdar Diġitali jsir operazzjonali, f'konformità mar-regoli li pproponiet il-Kummissjoni fis-17 ta' Marzu. B'mod partikolari, il-vjaġġaturi għandhom ikunu jistgħu jagħtu prova tal-istatus tal-vaċċinazzjoni b'Ċertifikat Aħdar Diġitali maħruġ mill-awtoritajiet tal-Istati Membri fuq bażi individwali, u b'ċertifikat ieħor rikonoxxut bħala ekwivalenti permezz ta' deċiżjoni ta' adegwatezza tal-Kummissjoni. Sakemm iċ-Ċertifikat Aħdar Diġitali jsir operazzjonali, l-Istati Membri għandhom ikunu jistgħu jaċċettaw ċertifikati minn pajjiżi mhux tal-UE bbażati fuq il-liġi nazzjonali, filwaqt li jqisu l-kapaċità li jivverifikaw l-awtentiċità, il-validità u l-integrità taċ-ċertifikat u jekk fihx id-data rilevanti kollha. L-Istati Membri jistgħu jqisu li jistabbilixxu portal li jippermetti li l-vjaġġaturi jitolbu r-rikonoxximent ta' ċertifikat tal-vaċċinazzjoni tagħhom maħruġ minn pajjiż mhux tal-UE bħala prova affidabbli tal-vaċċinazzjoni u/jew għall-ħruġ ta' Ċertifikat Aħdar Diġitali. It-tfal li huma esklużi mill-vaċċinazzjoni għandhom ikunu jistgħu jivvjaġġaw mal-ġenituri mlaqqma tagħhom jekk ikollhom test negattiv tal-PCR tal-COVID-19, li jkun sar mhux qabel 72 siegħa qabel il-wasla fiż-żona. F'dawn il-każijiet, l-Istati Membri jistgħu jirrikjedu ttestjar addizzjonali wara l-wasla. Tneħħija sħiħa tar-restrizzjoni fuq vjaġġar mhux essenzjali minn aktar pajjiżi Bħalissa, l-ivvjaġġar mhux essenzjali irrispettivament mill-istatus tal-vaċċinazzjoni individwali huwa permess minn 7 pajjiż b'sitwazzjoni epidemjoloġika tajba. Din il-lista hija deċiża mill-Kunsill abbażi tal-kriterji epidemjoloġiċi li jinsabu fir-rakkomandazzjoni attwali. Il-Kummissjoni qed tipproponi li temenda l-kriterji biex titqies l-evidenza dejjem akbar tal-impatt pożittiv tal-kampanji tal-vaċċinazzjoni. Il-proposta hija li jiżdied il-livell limitu tar-rata kumulattiva fuq 14-il jum tan-notifiki tal-każijiet ta' COVID-19 minn 25 għal 100. Dan jibqa' konsiderevolment taħt il-medja attwali tal-UE, li huwa aktar minn 420. Il-livell limitu adattat għandu jippermetti lill-Kunsill jespandi l-lista ta' pajjiżi li minnhom l-ivvjaġġar mhux essenzjali huwa permess irrispettivament mill-istatus tal-vaċċinazzjoni, soġġett għal miżuri relatati mas-saħħa bħall-ittestjar u/jew il-kwarantina. Bħalissa, il-Kunsill għandu jirrieżamina din il-lista mill-inqas kull ġimagħtejn. Vjaġġar essenzjali jibqa' permess Dawk li jivvjaġġaw għal raġunijiet essenzjali, inklużi b'mod partikolari l-professjonisti fil-kura tas-saħħa, il-ħaddiema transfruntiera, il-ħaddiema staġjonali fl-agrikoltura, il-persunal tat-trasport u l-baħħara, il-passiġġieri fi tranżitu, dawk li jivvjaġġaw għal raġunijiet familjari imperattivi jew dawk li ġejjin biex jistudjaw għandhom jibqgħu jitħallew jidħlu fl-UE, irrispettivament minn jekk ikunux imlaqqma jew minn liema pajjiż ikunu ġejjin. L-istess japplika għaċ-ċittadini tal-UE u għar-residenti għat-tul kif ukoll il-membri tal-familja tagħhom. Dan l-ivvjaġġar għandu jibqa' soġġett għal miżuri relatati mas-saħħa, bħall-ittestjar u l-kwarantina kif deċiż mill-Istati Membri. “Brejk ta' emerġenza” għall-ġlieda kontra t-tixrid tal-varjanti Meta s-sitwazzjoni epidemjoloġika ta' pajjiż mhux tal-UE tmur għall-agħar f'daqqa u b'mod partikolari jekk ikun instab varjant ta' tħassib jew varjant ta' interess, Stat Membru jista' jissospendi b'mod urġenti u temporanju kull ivvjaġġar lejn l-Istat Membru minn ċittadini mhux tal-UE residenti f'dan il-pajjiż. L-uniċi eċċezzjonijiet f'dan il-każ ikunu l-professjonisti fil-kura tas-saħħa, il-persunal tat-trasport, id-diplomatiċi, il-passiġġieri fi tranżitu, dawk li jivvjaġġaw għal raġunijiet familjari imperattivi, il-baħħara, u l-persuni fil-bżonn ta' protezzjoni internazzjonali jew għal raġunijiet umanitarji oħra. Dawn il-vjaġġaturi għandhom ikunu soġġetti għal ittestjar strett u arranġamenti ta' kwarantina anke jekk ikunu ġew imlaqqma. Meta Stat Membru japplika tali restrizzjonijiet, l-Istati Membri li jiltaqgħu fl-istrutturi tal-Kunsill għandhom jirrieżaminaw is-sitwazzjoni flimkien b'mod koordinat u f'kooperazzjoni mill-qrib mal-Kummissjoni, u għandhom jibqgħu jagħmlu dan mill-inqas kull ġimagħtejn. Passi li jmiss Issa huwa f'idejn il-Kunsill li jqis din il-proposta. L-ewwel diskussjoni hija skedata f'livell tekniku fil-laqgħa tal-Kunsill għar-Rispons Politiku Integrat f'Sitwazzjonijiet ta' Kriżi (IPCR) li se ssir fl-4 ta' Mejju, segwita minn diskussjoni fil-laqgħa tal-Ambaxxaturi għall-UE (Coreper) fil-5 ta' Mejju. Ladarba l-proposta tiġi adottata mill-Kunsill, ikun f'idejn l-Istati Membri biex jimplimentaw il-miżuri stabbiliti fir-rakkomandazzjoni. Il-Kunsill għandu jirrieżamina l-lista tal-pajjiżi mhux tal-UE eżentati mir-restrizzjoni fuq vjaġġar fid-dawl tal-kriterji aġġornati u jibqa' jagħmel dan kull ġimagħtejn. Sfond Bħalissa hemm fis-seħħ restrizzjoni temporanja fuq vjaġġar mhux essenzjali lejn l-UE minn ħafna pajjiżi mhux tal-UE, abbażi tar-rakkomandazzjoni maqbula mill-Kunsill. Il-Kunsill regolarment jirrieżamina, u fejn rilevanti jaġġorna, il-lista ta' pajjiżi li minnhom l-ivvjaġġar huwa possibbli, abbażi tal-evalwazzjoni tas-sitwazzjoni tas-saħħa. Din ir-restrizzjoni tkopri biss l-ivvjaġġar mhux essenzjali. Dawk li għandhom raġuni essenzjali biex jiġu fl-Ewropa għandhom jibqgħu jagħmlu dan. Il-kategoriji ta' vjaġġaturi b'funzjoni jew ħtieġa essenzjali huma elenkati fl-Anness II tar-Rakkomandazzjoni tal-Kunsill. Iċ-ċittadini tal-UE u r-residenti għat-tul kif ukoll il-membri tal-familja tagħhom għandhom ukoll ikunu jistgħu jidħlu fl-UE. Wara proposta tal-Kummissjoni, fit-2 ta' Frar 2021 il-Kunsill qabel dwar salvagwardji u restrizzjonijiet addizzjonali għal vjaġġaturi internazzjonali fl-UE, bil-għan li jiġi żgurat li l-ivvjaġġar essenzjali lejn l-UE jkompli b'mod sikur fil-kuntest tat-tfaċċar ta' varjanti ġodda tal-coronavirus u s-sitwazzjoni volatili tas-saħħa madwar id-dinja. Dawn jibqgħu japplikaw. Fis-17 ta' Marzu 2021, f'Komunikazzjoni dwar triq komuni lejn ftuħ mill-ġdid sikur tal-Ewropa, il-Kummissjoni impenjat ruħha li ssegwi mill-qrib l-operat tar-Rakkomandazzjoni tal-Kunsill dwar ir-restrizzjoni temporanja fuq vjaġġar mhux essenzjali lejn l-UE u tipproponi emendi f'konformità mal-iżviluppi rilevanti. Il-proposta tal-lum taġġorna r-Rakkomandazzjoni tal-Kunsill. B'mod parallel mal-preparazzjoni għat-tkomplija tal-ivvjaġġar internazzjonali għal vjaġġaturi mlaqqma, fis-17 ta' Marzu 2021 il-Kummissjoni pproponiet li jinħoloq Ċertifikat Aħdar Diġitali, li jagħti prova li persuna tlaqqmet kontra l-COVID-19, irċeviet riżultat negattiv tat-test jew irkuprat mill-COVID-19, biex jgħin jiffaċilita l-moviment liberu u sikur fl-UE. Din il-proposta tipprovdi wkoll il-bażi għar-rikonoxximent taċ-ċertifikati tal-vaċċinazzjoni minn pajjiżi mhux tal-UE. Ir-Rakkomandazzjoni tal-Kunsill dwar ir-restrizzjoni temporanja fuq vjaġġar mhux essenzjali lejn l-UE hija relatata mad-dħul fl-UE. L-Istati Membri għandhom iqisu r-reċiproċità mogħtija mill-pajjiżi tal-UE meta jiddeċiedu jekk ir-restrizzjonijiet fuq vjaġġar mhux essenzjali jistgħux jitneħħew għal pajjiż speċifiku mhux tal-UE. Din hija kwistjoni separata minn dik tar-rikonoxximent taċ-ċertifikati maħruġa minn pajjiżi mhux tal-UE skont iċ-Ċertifikat Aħdar Diġitali. Ir-Rakkomandazzjoni tal-Kunsill tkopri l-Istati Membri kollha (ħlief l-Irlanda), kif ukoll l-4 Stati mhux tal-UE li ssieħbu fiż-żona Schengen: l-Iżlanda, il-Liechtenstein, in-Norveġja u l-Iżvizzera. Għall-fini tar-restrizzjoni fuq vjaġġar, dawn il-pajjiżi huma koperti b'mod simili bħall-Istati Membri. L-aħħar informazzjoni dwar ir-regoli li japplikaw għad-dħul minn pajjiżi mhux tal-UE kif ikkomunikati mill-Istati Membri hija disponibbli fis-sit web Re-open EU. Għal Aktar Informazzjoni Il-Proposta għal Rakkomandazzjoni tal-Kunsill dwar ir-restrizzjoni temporanja fuq vjaġġar mhux essenzjali lejn l-UE u t-tneħħija possibbli ta' tali restrizzjoni, it-3 ta' Mejju 2021 L-ivvjaġġar matul il-pandemija tal-coronavirus